
        
            
                
            
        

    
	 

	 գիրքը թվայնացվել է Գրքասեր ՀԿ-ում՝ հայերենով գրականության պահպանման, հանրայնացման և ժամանակակից թվային միջավայրում հասանելի դարձնելու նպատակով։

Կազմակերպության նախաձեռնությունը միտված է հայերեն գրքերի և տեքստերի տարածմանը, ընթերցանության խթանմանը և մշակութային ոչ նյութական ժառանգության պահպանությանը՝ ապահովելով դրանց հասանելիությունը հնարավորինս լայն շրջանակների համար։

Մենք հավատում ենք, որ թվայնացումը ոչ միայն պահպանման միջոց է, այլև գիտելիքի, գրականության և մշակույթի շարունակական փոխանցման կարևոր ուղի։

	Գրքասեր ՀԿ-ն գրքերը ձայնագրում և թվայնացնում է բացառապես Ձեր նվիրատվությունների շնորհիվ։ Կազմակերպությանը կարող եք օժանդակել հետևյալ հղումով՝

	Ստուգված

	Հայ գրականություն, Թատերգություն

	13+

	 

	Շիրվանզադե

	Շառլատանը

	 

	 

	ԳՈՐԾՈՂ ԱՆՁԻՆՔ

	 

	ՀԱՅՐԱՊԵՏ ՇԱՐԲԱԲՉՅԱՆ, հարուստ գործատեր — 62 տարեկան:

	 

	ԹԱՄԱՐ, նրա կինը — 50 տարեկան:

	 

	ԼԱԶԱՐ, նրանց անդրանիկ որդին — 29 տարեկան:

	 

	ՍԱՄՎԵԼ, նրանց երկրորդ որդին, շառլատան կոչվածը — 24 տարեկան:

	 

	ՍԵՐԺ, նրանց երրորոդ որդին — 22 տարեկան:

	 

	ԼԻԶԱ, նրանց աղջիկը — 20 տարեկան:

	 

	ԽԱԼՖԱՅԱՆ, հաշվապահ — 40 տարեկան:

	 

	ՋԱՀԱՆԳԻՐ, ծառա — 35 տարեկան:

	 

	ՉՈՐՍ ԱՆՀԱՅՏ ԱՆՁԵՐ, երեսները բաշլղներով ծածկած:

	 

	Բեմը ներկայացնում է Շարբաբչյանների տունը, մի ընդարձակ սենյակ երեք դռներով, որոնցից խորքինը տանում է նախասենյակ, աջ կողմինը դեպի բնակարան, ձախ կողմինը դեպի հաշվետուն: Դեմուդեմ պատերի առջև երկու գրասեղան, աջ կողմինը Հայրապետի, ձախ կողմինը Լազարի համար: Աջ կողմի գրասեղանի քով մի երկաթյա պահարան դրամի և կարևոր թղթերի համար: Պատերի տակ աթոռներ, պատերի վրա մի քանի քարտեզներ: Ուրիշ ոչ մի զարդ:

	 

	Ձմեռային վաղ երեկո է. գրասեղանների վրա վառվում են էլեկտրական ճրագները կանաչ լուսամփոփների տակ:

	 

	 

	ՏԵՍԻԼ 1

	 

	ԼԱԶԱՐ, ԽԱԼՖԱՅԱՆ, հետո ՋԱՀԱՆԳԻՐ

	 

	ԼԱԶԱՐ. (Տաղտկալի դեմքով երիտասարդ է: Վարագույրը բարձրանալիս ձախ կողմի գրասեղանի քով նստած նամակ է գրում):

	 

	ԽԱԼՖԱՅԱՆ. (Գալիս է ձախ կողմի դռներից, ձեռքին մի թուղթ, մատիտը դրած ականջի վրա): Այս է ձեր ուզած թուղթը, Լազար Գերասիմիչ:

	 

	ԼԱԶԱՐ. Տեսնեմ: (Նայում է թղթին): Այդ է, տվեք գրագրին,թող իսկույն մի օրինակ արտագրի, հետս պիտի տանեմ:

	 

	ԽԱԼՖԱՅԱՆ. Դժբախտաբար, գրագիրն արդեն գնացել է:

	 

	ԼԱԶԱՐ. Այդպես վա՞ղ:

	 

	ԽԱԼՖԱՅԱՆ. Յոթ ժամն է արդեն:

	 

	ԼԱԶԱՐ. (Բարկանալով): Այո, այժմ ծառայողները օրական ութ ժամից ավելի պարապել չեն ուզում: Օ՛օ, շա՛տ են երես առել, գործի տերն այժմ տերը չէ. այլ ծառան, բանվորը (Թեթև լռություն): Լավ, թողեք վաղվան: (Գրելիքը վերջացնում է, ցամաքեցնում, ծրարում և հասցեն գրում): Ծառային կանչեցեք այստեղ:

	 

	ԽԱԼՖԱՅԱՆ. (Մոտենում է խորքի դռներին, բարձր): Ջահանգի՛ր: (Պատասխան չստանալով): Այդտեղ չէ, երևի: (Ավելի բարձր): Ջահանգի՛ր:

	 

	ՋԱՀԱՆԳԻՐ. (Բեմի ետևից): Համմե:

	 

	ԽԱԼՖԱՅԱՆ. Եկ այստեղ, (Հետ է գալիս):

	 

	(Բեմի ետևից լսվում է ջութակի և պիանինոյի նվագում):

	 

	ԼԱԶԱՐ. (Վեր է կենում): Ուղղակի անտանելի է դարձել մեր դրությունը: Ամենքն ամբարտավանացել են, չեմ իմանում ո՞վ է մեծը, ո՞վ է փոքրը, մի խոսքով շունը տիրոջը չի ճանաչում: Տես, տասն անգամ կանչում ես ծառային, չի գալիս: (Բարկացած): Ջահանգի՛ր, Ջահանգի՛ր:

	 

	ՋԱՀԱՆԳԻՐ. (Շտապով գալիս է խորքի դռներից: Հագած է արխալուղ, վրեն պիջակ, մեջքին արծաթյա գոտի): Եկա, Լազըր աղա:

	 

	ԼԱԶԱՐ. Ո՞րտեղ ես մնացել, անպիտան:

	 

	ՋԱՀԱՆԳԻՐ. Անպիտան չեմ, Լազը՛ր աղա. փորձանք է պատահել:

	 

	ԽԱԼՖԱՅԱՆ. (Դադարելով պարապել): Ի՞նչ փորձանք:

	 

	ՋԱՀԱՆԳԻՐ. Ձուկ ծախող Բալասիին սպանել են:

	 

	ԼԱԶԱՐ. Մեզ ինչ, որ սպանել են:

	 

	ՋԱՀԱՆԳԻՐ. Մի՛ ասա, Լազրր աղա, Բալասին շատ դարդիմանդ տղա էր, ամեն անգամ ձուկ առնելիս՝ ինձ մի ծխախոտ էր տալիս:

	 

	ԽԱԼՖԱՅԱՆ. Ո՞վ է սպանել:

	 

	ՋԱՀԱՆԳԻՐ. Իսկի կարելի՞ է իմանալ: Մեր ժամանակներում հավերի պես են մորթոտում մարդկանց: Անցյալներն էլ Ղուբայի մեյդանում...

	 

	ԼԱԶԱՐ. Լա՛վ, քիչ խոսիր... Այս նամակը տար Կալեսնիկովների կառավարչին...

	 

	ՋԱՀԱՆԳԻՐ. (Նամակն առնելով): Տարա, Լազը՛ր աղա:

	 

	ԼԱԶԱՐ. Հետո, այնտեղից գնա նավահանգիստ և տես մեր նավաստիները հարբա՞ծ են էլի: Դեհ, շո՛ւտ:

	 

	ՋԱՀԱՆԳԻՐ. Գնացի, Լազըր աղա: (Չի շարժվում տեղից):

	 

	ԼԱԶԱՐ. (Խալֆայանին): Ես գործ չունիմ, ազատ եք: (Ջահանգիրին): Հը՛մ, ի՞նչ ես կանգնել, գնա՛:

	 

	ՋԱՀԱՆԳԻՐ. Լազըր աղա, նամակը կտանեմ, նավ գնալն ինձ բաշխիր, չե՛մ կարող:

	 

	ԽԱԼՖԱՅԱՆ. Ինչո՞ւ չես կարող:

	 

	ՋԱՀԱՆԳԻՐ. Փորձանք է:

	 

	ԼԱԶԱՐ. Ի՞նչ փորձանք:

	 

	ՋԱՀԱՆԳԻՐ. Որովհետև նավը որ կա — ծովի վրա է:

	 

	ԽԱԼՖԱՅԱՆ. Նավը ծովի վրա կլինի, խոմ կտուրի վրա չի՞ լինիլ:

	 

	ՋԱՀԱՆԳԻՐ. Ասիլս այն է, որ ծովը հեռու է, օրն էլ մթնում է,

	 

	ԼԱԶԱՐ. Հետո՞:

	 

	ՋԱՀԱՆԳԻՐ. Հետո, ի՛նչ մեղքս թաքցնեմ, վախենում եմ: Օրը որ մթնում է, մարմնիս մեշ ջերմ ու տենդի պես մի բան է ընկնում, սկսում եմ սրթսրթալ:

	 

	ԼԱԶԱՐ. Ումի՞ցն ես վախենում:

	 

	ՋԱՀԱՆԳԻՐ. Հենց ումից ասես վախենում եմ, թուրքից էլ, ռուսից էլ, հայից էլ, ջհուդը խոմ ջհուդ է, նրանցից էլ եմ վախենում:

	 

	ԼԱԶԱՐ. Պատճա՞ռը:

	 

	ՋԱՀԱՆԳԻՐ. Դե մեր ժամանակներում պատճա՞ռ է մնացել: Այդ անիրավ անարխիստները բոլոր պատճառները հավաքեցին, կուլ տվեցին:

	 

	ԼԱԶԱՐ. Ուզո՞ւմ ես, որ քեզ համար ռևոլվեր առնեմ:

	 

	ՋԱՀԱՆԳԻՐ. Էհ, դու էլ բան հրամայեցիր: Ինչի՞ է պետք ռևոլվերը: Դեռ ռևոլվեր գցող պետք լինի՞, թե ՞ չէ:

	 

	ԽԱԼՖԱՅԱն. Կգցես էլի, ինչ կա:

	 

	ՋԱՀԱՆԳԻՐ. Հեշտ է ասել, կգցես էլի: Շնորհք կա՞, որ գցեմ: Ես նրան գրպանումս էլ չեմ պահի: Մեկ էլ տեսար՝ տրաքեց, տընգլըփստան տվի, ընկա:

	 

	ԼԱԶԱՐ. Դե լավ, նամակր տար, իսկ նավ կարող ես չգնալ:

	 

	ՋԱՀԱՆԳԻՐ. Շնորհակալ ենք, (Ուզում է գնալ):

	 

	ԼԱԶԱ. Ո՞վ կա տանը:

	 

	ՋԱՀԱՆԳԻՐ. Չեմ իմանում:

	 

	ԽԱԼՖԱՅԱՆ. Դու ի՞նչ ծառա ես, որ չգիտես ով կա տանը, ով չկա:

	 

	ՋԱՀԱՆԳԻՐ. (Վշտացած): Փիե՛, դու էլ կգնաս կգաս՝ ինչ-որ խրթին բան կա ինձանից կհարցնես:

	 

	ԼԱԶԱՐ. Լա՛վ, գնա՛, կորիր:

	 

	ՋԱՀԱՆԳԻՐ. Ծառա եմ, (Գնում է խորքի դռներով):

	 

	 

	 

	ՏԵՍԻԼ 2

	 

	ԼԱԶԱՐ. ԽԱԼՖԱՅԱՆ, հետո ՀԱՅՐԱՊԵՏ

	 

	ԼԱԶԱՐ. Այդ հիմարն ինձ էլ վախեցրեց: ճշմարիտ, որ տնից դուրս գալն երկյուղալի է:

	 

	ԽԱԼԱՖՅԱՆ. Տանը նստելն էլ պակաս վտանգավոր չէ: Մի շաբաթվա մեջ երեք հաշվետուն են կողոպտել:

	 

	ԼԱԶԱՐ. Իսկ հայրս միշտ այստեղ մեծ գումարներ է պահում, ի՞նչքան փող կա այդ պահարանում:

	 

	ԽԱԼՖԱՅԱՆ. Մոտ տասը հազար:

	 

	ԼԱԶԱՐ. Պետք է վաղը բանկ տանել:

	 

	ՀԱՅՐԱՊԵՏ. (Բեմի ետևից): Ջահանգի՜ր, ադա՛, Ջահանգի՛ր, ո՞րտեղ ես կորել, անզգամ:

	 

	ԼԱԶԱՐ. Հա՛յրս:

	 

	ԽԱԼՖԱՅԱՆ. Բարկացած է երևում (Մոտենում է խորքի դռներին):

	 

	ՀԱՅՐԱՊԵՏ. (Գալիս է խորքի դռներից մուշտակով): Խարաբա է մնացել այս տունը, ի՛նչ է, մի մարդ դուրս չի գալիս, որ մուշտակս բռնի: (Մուշտակը հանելով):

	 

	ԽԱԼՖԱՅԱՆ. (Մուշտակն ու ձեռնափայտը տանելով նախասենյակ, ետ է գալիս):

	 

	ԼԱԶԱՐ. Հայրիկ, ի՞նչ է պատահել, որ բարկացած ես:

	 

	ՀԱՅՐԱՊԵՏ. Չոռ ու ցա՛վ է պատահել, (Վրդովվում է ջութակի ու պիանինոյի ձայնից): Ասա կտրեն այդ զահրումարի ձայնը: (Նստում է գրասեղանի քով):

	 

	ԼԱԶԱՐ (Մոտենում է աջ կողմի դոներին). Սերժ, Լիզա, հայրիկը տանն է, դադարեցեք: (Նվագը բեմի ետևում ընդհատվում է):

	 

	ՀԱՅՐԱՊԵՏ. Բան չունին, գործ չունին, օրը մինչև երեկո քույր ու եղբայր զըրը՛նգ հա զըրը՛նգ, զըրը՛նգ հա զըրը՛նգ: Շառլատանը եկե՞լ էր այստեղ:

	 

	ԼԱԶԱՐ Ո՛չ,հայրիկ, չի՛ եկել:      

	 

	 

	 

	ՏԵՍԻԼ 3

	 

	ՆՈՒՅՆՔ և ԹԱՄԱՐ

	 

	ԹԱՄԱՐ ( Գալիս է աջ կողմի դռներից): Եկա՞ր: Էլի ի՛նչ ես ձայնդ գլխիդ գցել:

	 

	ՀԱՅՐԱՊԵՏ. Ի՞նչ անեմ, չգցեմ, անիծվածն Էլի գլխիս փորձանք է բերել:

	 

	ԼԱԶԱՐ. Ի՞նչ է արել Սամվելը, հայրիկ:

	 

	ԽԱԼՖԱՅԱՆ. Երևի էլի մարդ է ծեծել:

	 

	ՀԱՅՐԱՊԵՏ. Երկուսին միասին,

	 

	ԹԱՄԱՐ. Ո՞ւմ է ծեծել, ո՞րտեղ:

	 

	ՀԱՅՐԱՊԵՏ. Սրանից մի ժամ առաջ երկու չինովնիկ են մտնում եղբորդ մագազինը: Չգիտեմ ինչ են ուզում գնել, եղբայրդ կոպիտ է վարվում: Չինովնիկներից մեկը նրան նկատողություն է անում: Սամվելն էլ նստած է լինում: Խոսք խոսքի ետևից, միմյանց անպատվում են: Մեջ է ընկնում մեր փչացած անզգամը և չըրխկ մի ապտակ չինովնիկներից մեկին:

	 

	ԼԱԶԱՐ. Պրծա՛նք: Էլի պիտի կամ կաշառք տանք կամ տուգանք: ԽԱԼՖԱՅԱՆ. Այդ հինգերորդ անգամն է այս ձմեռ, որ Սամվել

	 

	Հայրապետովիչը մարդ է ծեծում:

	 

	ԹԱՄԱՐ Հետո՞, հետո՞:

	 

	ՀԱՅՐԱՊԵՏ. Էլ ի՞նչ հետո. ասում են այնպես է խփում անխղճմտանքը, որ մարդը կրունկների վրա պտույտ է գալիս և ընկնում: Մյուս չինովնիկը ուզում է ընկերոջը պաշտպանել, նրան էլ է հասցնում: Մի խոսքով, երկուսիս զորս դու պատվիրեցեր է անում ու դուրս գցում մագազինից: Դե գնա, պարծեցիր, որ նրա նման որդի ունիս: (Հուզված անցուդարձ է անում):

	 

	ԹԱՄԱՐ. Սամվելը տաքարյուն է, բայց զուր տեղը կռվողը չէ: Երևի, մի վատ բան են ասել այդ չինովնիկները:

	 

	ՀԱՅՐԱՊԵՏ. Ինչ էլ որ լինի պատճառը, նրա արածն անզգամություն է:

	 

	ԼԱԶԱՐ. Եվ նյութական վնաս — այս է գլխավորը:

	 

	ՀԱՅՐԱՊԵՏ. Իսկի ոչ մի կոպեկ էլ չեմ ծախսիլ այս անգամ, որ նրան բանտից ազատեն: Թող վերցնեն, ուղարկեն Արխանգելսկ:

	 

	ԼԱԶԱՐ. Եվ կուղարկեն:

	 

	ԽԱԼՖԱՅԱն. Իհարկե, ռեցիդիվիստ է:

	 

	ԹԱՄԱՐ. (Ամենքի դեմ գրգռվելով) Բավական է, բայղուշներ մի լինիք որդուս գլխին:

	 

	ՍԵՐԺ. (Բեմի ետևում): Ասոծ կա, Լիզա, չեմ կարող, չեմ կարող:

	 

	ԼԻԶԱ . (Բեմի ետևում): Դե գնանք, լավ, գնանք:

	 

	 

	 

	ՏԵՍԻԼ 4

	 

	ՆՈՒՅՆՔ, ՍԵՐԺ և ԼԻԶԱ

	 

	ՍԵՐԺ. (Գալիս է աջ կողմի դռներից: Խիստ նորաձև հագնված երիտասարդ է, թեթևսոլիկ ձևերով: Վերարկուով է, սպիտակ փողկապով: Մի ձեռքում բռնած է ջութակը պատյանով, մյուսում գլխարկը): Այո՛, գնանք, ինձ անհամբեր սպասում են:

	 

	ԼԻԶԱ (Գալիս է Սերժի հետ միասին: Շքեղ հագնված օրիորդ է, գլխին գցած մի մետաքսյա վարդագույն ծածկոց): Ծառային հրամայիր կառք կանչել:

	 

	ՀԱՅՐԱՊԵՏ. (Հեգնաբար) Օհ՜ո, էլի զուգվել եք: Այդ ո՞ւր եք գնում, գրաֆի թոռներ:

	 

	ԼԻԶԱ. Արբաթովների տուն:

	 

	ՍԵՐԺ. Մենք հրավիրված ենք, ասոծ կա:

	 

	ԼԻԶԱ. Մեծ երեկույթ է:

	 

	ՍԵՐԺ. Շատ մեծ, ասոծ կա: Ամբողջ բոմոնդն այնտեղ է լինելու: 

	 

	ՀԱՅՐԱՊԵՏ. Ես պոմադ-մոմադ չգիտեմ. գնացեք, հեռացեք աչքիցս:

	 

	ԼԻԶԱ. Պապա, Սերժին փող տուր:

	 

	ՀԱՅՐԱՊԵՏ. Ի՞նչ փող: Հեռացե՛ք, մի սև գրոշ էլ չեմ տալ:

	 

	ՍԵՐԺ. (Դիմելով մորը): Մամա, ասա, որ տա, կոպեկ չունիմ, ասոծ կա:

	 

	ԼԱԶԱՐ. Չունիս, եկ ինձ հետ միասին աշխատիր:

	 

	ԼԻԶԱ. (Լազարին): Ներողություն, Սերժը արտիստ է, վաճառականություն անել չի կարող:

	 

	ԼԱԶԱՐ Լավ արտիստ է, քո արևը վկա: Բեմ որ դուրս է գալիս, ամենքը ծիծաղում են:

	 

	ԹԱՄԱՐ. Լա՛վ, դու մի խառնվիր:

	 

	ՀԱՅՐԱՊԵՏ. (Թամարին): Իսկ դու մի փչացնիր առանց այդ էլ փչացածներին: (Սերժին): Ի՞նչ ես այդ քյամանչան կռնատակիդ վազում դեսուդեն, թե՝ սազանդար եմ:

	 

	ԼԻԶԱ (Հանդիմանորեն): Պապա, «քյամանչա», «սազանդար»: Ինչե՜ր ես ասում: Դա ջութակ է, Սերժն էլ՝ ջութակահար:

	 

	ՍԵՐԺ. Սարազադեն ասում է. ջութակը Բեթխովենի սոխակն է:

	 

	ՀԱՅՐԱՊԵՏ. Գնա դեն է, գլխիդ տված քո Բեթխեհեմն էլ, Երուսաղեմն էլ:

	 

	ԽԱԼՖԱՅԱՆ. (Թաքուն ծիծաղում է, ձևանալով գբաղված ձախ կողմի գրասեղանի քով):

	 

	ՍԵՐԺ. Մամա, լսո՛ւմ ես, ինձ վիրավորում են: Ասոծ կա, ես կթողնեմ, կգնամ, ծովը կգցեմ ինձ:

	 

	ԼԱԶԱՐ Եվ լավ էլ կանես, գոնե մի ձրիակերից կազատվենք:

	 

	ՍԵՐԺ. Լիզա, ես կատաղում եմ, ասոծ կա:

	 

	ԼԻԶԱ Սերժ, մի՛ կատաղիր, տրամադրությունդ կփչանա:

	 

	ՍԵՐԺ. Չէ, կատաղում եմ, ասոծ կա:

	 

	ՀԱՅՐԱՊԵՏ. (Տալով Սերժին մի տասը ռուբլիանոց թղթադրամ): Լավ, մի՛ կատաղիր, թե չէ աշխարհը կսարսափի: (Կատաղած): Ը՜հ, ծիծեռնակի է նման:

	 

	ՍԵՐԺ. (Փողը դնելով ժիլետի գրպանը): Լիզա, կատաղությունս անցավ, գնանք ասոծ կա: (Դիմում է դեպի խորքի դռները):

	 

	ԼԻԶԱ. Գնա՛նք (Հետևում է Սերժին):

	 

	ԼԱԶԱՐ. (Խալֆայանին): Մենք էլ գնանք, (Դիմում է դեպի խորքի դռները):

	 

	ԽԱԼՖԱՅԱՆ. (Հետևում է Լազարին):

	 

	 

	 

	ՏԵՍԻԼ 5

	 

	ՆՈՒՅՆՔ և ՋԱՀԱնԳԻՐ

	 

	ՋԱՀԱՆԳԻՐ. (Շտապով գալիս է խորքի դռներից, ընդհարվելով Սերժի, ապա Խալֆայանի հետ: Սաստիկ վախեցած է, դողում է ու հևում):

	 

	ՍԵՐԺ. Պարդո՛ն... (Կանգ է առնում):

	 

	ԽԱԼՖԱՅԱՆ. Վաա՜ (Կանգ է առնում):

	 

	ՋԱՀԱՆԳԻՐ. Ալան, իսկի տեղներիցդ մի՛ շարժվեք, դրսում փորձանք կա: Վա՛յ, լեղիս փորս ընկավ:

	 

	ԱՄԵՆՔԸ. (Շփոթվելով); Ի՞նչ է պատահել, ի՞նչ է պատահել:

	 

	ԽԱԼՖԱՅԱՆ. Ի՞նչպես վախեցած է:

	 

	ԹԱՄԱՐ. Գույն չկա երեսին:

	 

	ԼԻԶԱ. Տերևի պես է դողում:

	 

	ՍԵՐԺ. Ասոծ կա, պիտի ընկնի:

	 

	ՀԱՅՐԱՊԵՏ. Ասելո՞ւ ես թե չէ, ի՞նչ է պատահել:

	 

	ՋԱՀԱՆԳԻՐ. Թողեք շունչս տեղը գա, կասեմ: Տեր, ողորմած աստված, տեր, դու մեզ փրկես չա՛ր փորձանքներից:

	 

	ՀԱԶԱՐ. (Բարկացած): Լա վ, հերի՛ք է, պատմի՛ր:

	 

	ՋԱՀԱՆԳԻՐ. (Հևալով): Լսեցեք, ինչպես Լազըր աղան հրամայել էր, նամակը տարա, տվեցի Կաչեսնիկովենց կառավարչին: Տվեցի, դուրս եկա կոնտորից: Դուրս եկա, հայդա, գլուխս քաշ դեպի տւն: Ադամովանց բաղնիսին հասած-չհասած, առաջս դուրս եկան երեք... երեք… երեք...

	 

	ՀԱՅՐԱՊԵՏ. Երեք ի՞նչ,

	 

	ՋԱՀԱՆԳԻՐ. Երեք...

	 

	ՀԱԶԱՐ. Խուլիգա՞ն...

	 

	ԽԱԼՖԱՅԱՆ. Անարխի՞ստ:

	 

	ՍԵՐԺ. Ասոծ կա, էքսպրոպրիատորներ…

	 

	ԹԱՄԱՐ. Երեք շվաք:

	 

	ՋԱՀԱՆԳԻՐ. Ոչ քո ասածը, ոչ նրա ասածը, ոչ նրանը, ոչ նրանը: Երեք ջանավար:

	 

	ԱՄԵՆՔԸ. Ջանավա՞ր:

	 

	ՍԵՐԺ. Ասոծ կա, ջանավար:

	 

	ՋԱՀԱՆԳԻՐ. Ջանավար եմ ասում, որ ամեն մեկը այս տան չափ:

	 

	ԹԱՄԱՐ. Հետո՞, հետո՞:

	 

	ՋԱՀԱՆԳԻՐ. Մոտեցան ինձ: Մոտեցան, ես զենքս ետ տվեցի: Զենքս ետ տվեցի, կանգնեցի: Կանգնեցի, մեջքս պատին տվեցի. Ասացի. «Ջահանգիր, հաց պանիրդ կերար»: Երեսս խաչակնքեցի, մտքումս «հայր մերը» սկսեցի:

	 

	ԱՄԵՆՔԸ. Հետո՞, հետո՞:

	 

	ՋԱՀԱՆԳԻՐ. Ոտներս տափից կտրվել են, ձեր արևը վկա, մարմինս պատել է սառը քրտինք: Մահը չէ, այն զահրումարը եկել է, դուզ աչքիս առաջ ցցվել: Բայց խելքս գլխիս է, ուշքս չեմ կորցնում:

	 

	ԹԱՄԱՐ. Դե լավ, կարճ կապիր, վերջն ասա, տեսնենք:

	 

	ՋԱՀԱՆԳԻՐ. Հիմի մտածում եմ. եթե առաջ փախչեմ — առաջս կկտրեն, եթե ետ փախչեմ — քամակս կկտրեն: Ինչ անեմ, տեր աստված:

	 

	ՀԱԶԱՐ. Ի՞նչ արիր:

	 

	ՀԱՅՐԱՊԵՏ. Ի՞նչ արիր, ադա:

	 

	ՋԱՀԱՆԳԻՐ. Ինչ արի՞:

	 

	ԱՄԵՆՔԸ. Այո՛, այո՛, ի՞նչ արիր:

	 

	ՋԱՀԱՆԳԻՐ. Պպզեցի (Պպզում է):

	 

	ՀԱՅՐԱՊԵՏ. Պպզեցի՞ր:

	 

	ՋԱՀԱՆԳԻՐ. Պպզեցի:

	 

	ԽԱԼՖԱՅԱՆ. Պպզեց:

	 

	ՍԵՐԺ. Ասոծ կա, պպզեց, (Պպզում է):

	 

	ԹԱՄԱՐ. Վե՞րջը, վե՞րջը:

	 

	ՋԱՀԱՆԳԻՐ. Վերկացա:

	 

	ԼԻԶԱ. Վերկացավ:

	 

	ՋԱՀԱՆԳԻՐ. (Վերկենալով): Վերկացա:

	 

	ՍԵՐԺ. Ասոծ կա, վերկացավ: (վեր է կենում):

	 

	ԹԱՄԱՐ. Հետո՞, հետո՞:

	 

	ՋԱՀԱՆԴԻՐ. Լոք տվեցի: (Ոստնում է):

	 

	ՍԵՐԺ. Ասոծ կա, լոք տվեց: (Ինքն էլ ոստնում է):

	 

	ՋԱՀԱՆԳԻՐ. Լոք տվեցի, փախա: Փախա, ի՞նչ փախա, աֆտամա բիլը չ՞է նա էլ չէր հասնիլ ինձ:

	 

	ԼԱԶԱՐ. Հետո՞:

	 

	ՋԱՀԱՆԳԻՐ. Հետո եկա այստեղ:

	 

	ԹԱՄԱՐ. Հենց ա՞յդ:

	 

	ԼԻԶԱ. Հենց այդ:

	 

	ՍԵՐԺ. Ասոծ կ ա:

	 

	ՀԱՅՐԱՊԵՏ. Ա դա, հարամզադա, դու մեզ ձե՞ռք ես գցել, ի՛նչ է

	 

	ԹԱՄԱՐ. (Ծիծաղում են):

	 

	ԼԻԶԱ. (Ծիծաղում են):

	 

	ԽԱԼՖԱՅԱՆ. Վախկո՛տ:

	 

	ՋԱՀԱՆԳԻՐ. (Նեղացած): Փաա՜, այդ բուխալտերն էլ կգնա, կգա, պատվիս կդիպչի: Վախկոտ: Եթե դու իմ տեղը լինեիր, ոտաբաց, գլխաբաց մինչև Հնդստան կփախչեիր: (Նախասենյակում զանգակի ձայն):

	 

	ՋԱՀԱՆԴԻՐ. (Կուչ գալով): Այ, ձեր արևը, նրանք են: Լավ իմացեք, երեքի էլ երեսը ծածկած է բաշլըղով: (Խալֆայանին): Դե, հունար ունես, գնա, դռները բաց արա: Ես տեղիցս շարժվողը չեմ: (Քաշվում է մի անկյուն): (Նախասենյակում նորից զանգակ):

	 

	ՀԱՅՐԱՊԵՏ. Ադա, գնա բաց արա դռները:

	 

	ՋԱՀԱՆԴԻՐ. Չէ, աղա, Քրիստոսն ասել է. «Տեր, անցո՛ զբաժակս»:

	 

	ՍԵՐԺ (Գալով ավանսեցնի կողմը): Լիզա, մի՛ վախենար, այստեղ եմ, ասոծ կա:

	 

	ԼԻԶԱ. Բայց դու ինքդ դողում ես վախից:

	 

	(Նախասենյակում նորից զանգակ և հարված դռներին):

	 

	ՀԱՅՐԱՊԵՏ. Դռները փշրտեցին, անիրավներ, մեկն ու մեկդ գնացեք, բաց արեք:

	 

	ՋԱՀԱՆԳԻՐ. Աղա, խորհուրդ չեմ տալ:

	 

	(Նախասենյակում նորից հարված դռներին):

	 

	ԹԱՄԱՐ. Այ, ես ձեզ նման տղամարդկանց ծովը թափեմ:

	 

	(Ուզում է գնալ դեպի նախասենյակ):

	 

	ՋԱՀԱՆԳԻՐ. (Թամարի առաջը կտրելով): Խանում, Ջահանգիրը մեռե՞լ է, որ քեզ բաց թողնի: Ես ինքս կգնամ: (Գնալով դեպի խորքի դռները): Վախեցողը չեմ հա՛, դա է, որ ոտներս առաջ չեն գնում: Հայր մեր, որ հերկինս ես: (Գնում է խորքի դռներով):

	 

	ՍԵՐԺ. (Թաքնվում է աջ կողմի դռների մեջ): Լի զա, եկ այստեղ:

	 

	ԼԻԶԱ. (Կանգնում է Սերժի առջև): Ես ինքս քեզ կպաշտպանեմ:

	 

	ԱՄԵՆՔԸ. (Նայում են դեպի խորքի դռները):

	 

	ԹԱՄԱՐ. (Սառնությունը չի կորցնում):

	 

	ՍԱՄՎԵԼ. (Բեմի ետևից բարձրաձայն): Կոտորվե՞լ եք, ինչ է, այսքան զանգ եմ տալիս:

	 

	ՋԱՀԱՆԳԻՐ. (Բեմի ետևից): Մեղա, աստծու, Սամվել աղա:

	 

	ԱՄԵՆՔԸ. (Հառաչում են ուրախ): Սամվելն է:

	 

	ՍԵՐԺ. Ասոծ կա, չվախեցա: (Առաջ է գալիս):

	 

	ԼԻԶԱ. Ես էլ (Առաջ է գալիս):

	ՆՈՒՅՆՔ և ՍԱՄՎԵԼ

	 

	ԱԱՄՎԵԼ. (Գալիս է խորքի դռներով Ջահանգիրի հետ: Առողջ կազմվածքով, ուրախ, զվարթ դեմքով երիտասարդ է, համարձակ ձևերով: (Ջահանգիրին): Ադա, զուռնաչի, ինչպե՞ս ես համարձակվում ինձ այս ցրտով փողոցում պահել:

	 

	ՋԱՀԱՆԳԻՐ. Դու այն բաշլղավորներին չտեսա՞ր:

	 

	ՍԱՄՎԵԼ. (Բարկացած): Սո՛ւս: (Հեգնորեն) Բաշլղավորներ, չէ, պոզավորներ: (Նայելով մյուսներին): Այստեղ նայեցեք, ջուրն ընկած հավերի են նման: Ը՜հ, վախկոտներ:

	 

	ԼԻԶԱ. Մենք կարծեցինք անարխիստներ են գալիս:

	 

	ՍԵՐԺ. Էքսպրոպրիատորներ, ասոծ կա:

	 

	ՍԱՄՎԵԼ. Անարխիստ, էքսպրոպրիատոր, չէ՛, բոյմադարան: Քանի՞ տղամարդ եք այստեղ: (Սկսում է թվել տղամարդկանց): Մեկ, երկու, երեք (հասնելով Ջահանգիրին) երեք ու կես: (Հասնելով Սերժին): Այս էլ մի քառորդ: Երեք ու երեք քառորդ տղամարդ կա այստեղ, էլի վախենում են:

	 

	ՍԵՐԺ. Մամա, ինձ վիրավորում է, ասոծ կա:

	 

	ԹԱՄԱՐ. Վնաս չունի, կմեծանաս, ամբողջ մարդ կդառնաս:

	 

	ՍԱՄՎԵԼ. (Դառնալով Լազարին): Ադա, մղդըսի Ղազար, դու է՞լ ես սպրդնել: Այ ես ձեր մարդ ասողին... Ամոթ է ուղղակի ձեզ նման եղբայրներ ունենալը: (Սերժին) Դրան նայեցեք, բեղերն այնպես է սրել, որ կարծես ազրայիլ է: Ը՜հ, Սարգիս:

	 

	ՍԵՐԺ. Ես Սարգիս չեմ, Սերժ եմ:

	 

	ՍԱՄՎԵԼ. (Դառնալով Խալֆայանին): Իսկ դո՞ւք, պարոն հաշվապահ, դո՞ւք էլ: Ինչ էիք մեծ-մեծ բրթում, թե Զանգեզուրո՛ւմ երկու արջ եմ սպանել: Հայրիկ, դու է՛լ ես վախեցել: Դու չէի՞ր, որ ասում էիր, թե Դաղստանում լեզգիների հետ դաշույնով կռվել ես: (Դառնալով մորը): Մայրիկ, կեցցե՛ ս, կեցցե՛ս, դեմքիցդ երևում է, որ դու նրանց ծաղրում ես մտքումդ: Արի, արի համբուրվենք: (Գրկում է Թամարին և համբուրում): Այս տանը երկու տղամարդ կա, մեկը դու ես, մյուսը՝ ես:

	 

	ՋԱՀԱՆԳԻՐ. (Մեկուսի): Ճշմարիտ է ասում: Աստված վկա:

	 

	ԼԱԶԱՐ. (Ջահանգիրին սաստելով): Ձայնդ կտրի՛ր:

	 

	ՀԱՅՐԱՊԵՏ. (Երկյուղը փոխվել է բարկության): Ադա , անզգամ, ի՞նչ ես հարբուզոռբով ներս գալիս: Իսկի արարմունքիցդ ամաչո՞ւմ ես, թե չէ:

	 

	ԼԱԶԱՐ. Բավական չէ, որ դրսերում մեզ խայտառակում է, դեռ մեծ-մեծ էլ խոսում է:

	 

	ԽԱԼՖԱՅԱՆ. (Գնում է ձախ կողմի դռներով):

	ՆՈՒՅՆՔ, առանց ԽԱԼՖԱՅԱՆԻ

	 

	ՍԵՐԺ. Ասոծ կա, Լազարը ճշմարիտ է ասում:

	 

	ՍԱՄՎԵԼ. (Կանգնելով մեջտեղում, ձեռները դնում է կողքերին և նայում աջ ու ձախ): Օհո՛, լեզուներդ բացվեցին: Այլևս չե՞ք դողում ու սարսափում զանգակի ձայն լսելի՞ս: Ջահանգի՛ր:

	 

	ՋԱՀԱՆԳԻՐ. (Առաջ գալով): Այստեղ եմ, Սամվել աղա:

	 

	ՍԱՄՎԵԼ. Ասա տեսնեմ, սրանցից որը որտեղ էր թաքնվել:

	 

	ՋԱՀԱՆԳԻՐ. Հենց ամենքն էլ մկան ծակեր էին փնտրում, որ թաքնվեն, էլի քիչ թե շատ քաջը ես էի:

	 

	ՀԱՅՐԱՊԵՏ. Դու ինձ այն ասա, անպատկառ, այն չինովնիկներին ինչո՞ւ ես ծեծել:

	 

	ԹԱՄԱՐ. Ա՛յ մարդ, դու էլ ժամանակ գտա՞ ր:

	 

	ՀԱՅՐԱՊԵՏ. Չէ՛, չէ՛, մի ինձ ասա, այդ ի՞նչ խայտառակություն է:

	 

	ԼԱԶԱՐ. Ի՞նչ արին քեզ, որ անպատվեցիր նրանց:

	 

	ՍԱՄՎԵԼ. Ի՞նչ արին: Ինձ «արմյաշկա» անվանեցին:

	 

	ԼԻԶԱ. Հենց դրա համա՞ր:

	 

	ՍԱՄՎԵԼ. Այո, հենց դրա, համար, պարոն ձեթ:

	 

	ԹԱՄԱՐ. Քի՞չ բան է:

	 

	ՍԱՄՎԵԼ. Կեցցե՛ս, մայրիկ, դու ինձ հասկանում ես: Օրը ցերեկով հային անպատվեն և ես սո՞ւս մնամ: Չէ՛, Սամվել Շարբաբչյանը դեռ պատվի զգացումից չի զրկվել:

	 

	ՀԱՅՐԱՊԵՏ. Ադա, անզգամ, «արմյաշկան» ի՞նչ անպատվություն է, որ քեզ և մեզ խայտառակում ես փողոցներում:

	 

	ԼԱԶԱՐ. Եվ ավելորդ ծախսերի տակ գցում մեզ:

	 

	ՀԱՅՐԱՊԵՏ. Նիժնիյ-Նովգորոգում ինձ հազար անդամ արմյաշկա են ասել, այնումս էլ չեմ գցել:

	 

	ՍԱՄՎԵԼ. Եվ շատ վատ ես արել, հայրիկ, շատ վատ:

	 

	ՍԵՐԺ. Ասոծ կա, հենց երեկ մեկն արմյաշկա ասաց:

	 

	ՍԱՄՎԵԼ. Գնա դեն, «ասոծ կա, ասոծ կա»: Դու ի՞նչ մարդ ես կոմպոզիտոր... Ը՜հ, տուտո՜ւց:

	 

	ՀԱՅՐԱՊԵՏ. Ադա, հերիք է, քիչ կծիր սրան նրան կատաղի շան պես:

	 

	ԹԱՄԱՐ. Բերանը բաց մի անեք, չի կծիլ: Ի՜ նչ է այդ, ամեն օր խեղճ տղան տուն է գալիս թե չէ հարձակվում եք վրեն:

	 

	ԼԱԶԱՐ. Որովհետև, օր չի անցնում, որ մի խայտառակ բան չանի: Սկանդալիստ...

	 

	ՍԵՐԺ. Շառլատան...

	 

	ՍԱՄՎԵԼ. (Ոտը հատակին զարկելով, Սերժին): Փի՛շտ:

	 

	ՍԵՐԺ. (Վախեցած ետ է կանգնում):

	 

	ՍԱՄՎԵԼ (Ծիծաղելով). Դրան նայեցեք, աստված սիրեք, կասես մուկ կուլ տված կատու լինի: Ի՞նչ ես բեղերդ ցցել բերանիդ անկյուններում սև բզեզների պես:

	 

	ՍԵՐԺ. Լիզա, ասոծ կա, կատաղում եմ:

	 

	ԼԻԶԱ. Սերժ, մի՛ կատաղիր, տրամադրությունդ կփչանա:

	 

	ՍԵՐԺ. Չէ, կատաղում եմ:

	 

	ԼԻԶԱ. Դե, գնանք երեկույթ, ուշացանք:

	 

	ՍԵՐԺ. Բայց երկյուղալի է:

	 

	ԹԱՄԱՐ. Այո, երկյուղալի է, որդի, մնացեք տանը:

	 

	ՍԵՐԺ (Մի սպառնալի հայացք ձգելով Սամվելի վրա, գնում է աջ կողմի դոներով):

	 

	ԼԻԶԱ. (Հետևում է Սերժին):

	ՆՈՒՅՆՔ առանց ՍԵՐԺԻ և ԼԻԶԱՅԻ

	 

	ՍԱՄՎԵԼ. (Արհամարհանքով): Հը՛, վախեցա, ուշքս գնաց Պամպուլի: (Դառնալով Լազարին): Հըմ, ի՞նչ ես քիթ ու պռունգդ ծռմռում ինձ վրա: Շո՛ւտ արա, ձեռաց հինգ հարյուր ռուբլի, տուր ինձ: 

	 

	ԼԱԶԱՐ. (Հեգնորեն): Օհո՜:

	 

	ՍԱՄՎԵԼ. Այո՛, այո՛, առանց ուշացնելու:

	 

	ԼԱԶԱՐ. Ես փող չունիմ, հայրիկից խնդրիր:

	 

	ՍԱՄՎԵԼ. Հայրիկ, բաց արա սնդուկդ, տեսնենք ի՞նչ կա այնտեղ:

	 

	ՀԱՅՐԱՊԵՏ. Ես քեզ մի կոպեկ էլ չեմ տալ:

	 

	ՍԱՄՎԵԼ. Կտաս:

	 

	ՀԱՅՐԱՊԵՏ. Ի՞նչիդ է հարկավոր հինգ հարյուր ռուբլին:

	 

	ԼԱԶԱՐ. Աղջկերանց վրա ծախսելու համար:

	 

	ՍԱՄՎԵԼ. Է՜յ, Ղազար-մազար, քիչ խոսիր, թե չէ, աստված վկա, արյունս գլխովս է տալիս:

	 

	ԹԱՄԱՐ. Մի՛ չարացնեք երեխայիս:

	 

	ՍԱՄՎԵԼ. Հայրիկ, ժամանակ չունիմ, մի՛ ուշացնիր: Վաղը կանուխ պիտի փոխադրեմ հեռագրով այդ փողերը:

	 

	ԼԱԶԱՐ. Ո՞ւմ պիտի փոխադրես:

	 

	ՍԱՄՎԵԼ. Քո բանը չէ: Հայրիկ, ես սպասում եմ:

	 

	ԼԱԶԱՐ. Մենք քո շառլատանության համար փող չունինք:

	 

	ՍԱՄՎԵԼ. Մեծապատիվ պարոն, կարծեմ, դու կարդալ գիտես:

	 

	ԼԱԶԱՐ. Քեզանից մի քիչ ավելի:

	 

	ՍԱՄՎԵԼ. Շատ ավելի: Դե, համեցեք, կարդա այս նամակները: (Տալիս է Լազարին մի քանի նամակներ):

	 

	ԼԱԶԱՐ. (Արհամարանքով): Ես գործ չունիմ քո սիրուհիների նամակների հետ:

	 

	ՍԱՄՎԵԼ. Չէ, կարդա , կարդա՛, կարելի է մի քիչ ազնվանաս: 

	 

	ԼԱԶԱՐ. (Վերցնելով մի նամակ, կարդում է): Սիրելի Սամվել, եթե մինչև ամսույս վերջը չտամ ուսումնավարձս, ինձ համալսարանից դուրս կանեն:

	 

	ՍԱՄՎԵԼ. (Ընդհատելով, նամակը խլում է Լազարից): Բավական է, մնացյալը քեզ համար հետաքրքրական չէ: Այժմ երկրորդը կարդա: (Տալիս է Լազարին երկրորդ նամակը):

	 

	ԼԱԶԱՐ. (Կարդում է): (Անգին Սամվել, գարնանը ձմեռվա վերարկուս ծախել եմ, այժմ սառնամանիքը սկսել է, այլևս չեմ կարողանում տնից դուրս գալ ամառային վերարկուով: Բացի դրանից, հարկավոր են գրքեր, ուսման վարձ և...:

	 

	ՍԱՄՎԵԼ (Ընդհատելով): Բավական է: Մյուս նամակներն էլ հետո կտամ: (Վերցնում է նամակը Լազարից):

	 

	ՀԱՅՐԱՊԵՏ. Գրողներն ովքեր են, գրողները:

	 

	ՍԱՄՎԵԼ. (Ցույց տալով Լազարին առաջին նամակի ստորագրությունը): Կարդա՛:

	 

	ԼԱԶԱՐ. (Կարդալով): «Քո Արշակ Տեր-Մարուքյան»:

	 

	ՀԱՅՐԱՊԵՏ. Իմ քրոջ որդին:

	 

	ՍԱՄՎԵԼ. (Առնելով առաջին նամակը Լազարից, տալիս է երկրորդը): Կարդա՛:

	 

	ԼԱԶԱՐ. (Կարդում է): «Քո Սեդրակ Բարսեղյան»:

	 

	ԹԱՄԱՐ. Իմ քրոջ որդին:

	 

	ԳԱՄՎԵԼ. (Նամակները դնելով գրպանը): Երկուսն էլ մեր ամենամոտիկ ազգականները:

	 

	ՀԱՅՐԱՊԵՏ. Այ անիրավներ, ամսական քսանուհինգ ռուբլի եմ ուղարկում ամեն մեկին:

	 

	ՍԱՄՎԵԼ. Ունենալով ամսական տասը հազար ռուբլի եկամուտ: է՜է, ամոթ է, հայր, ամոթ է: Դե շո՛ւտ, դուրս բեր, հինգ հարյուր ռուբլին, թե չէ ախորժակ չունիմ քեզ հետ երկար վիճելու, մանավանդ այդ (ցույց տալով Լազարի կողմը) քթի մազի երեսը տեսնելու:

	 

	ԼԱԶԱՐ. Չտա՛ս, հայրիկ, ոչ մի կոպեկ չտաս:

	 

	ՍԱՄՎԵԼ. Հապա թող փորձի չտալ, կտեսնես քո գլխին ինչ օյին կսարքեմ:

	 

	ԼԱԶԱՐ. Խուլիգա՜ն:

	 

	ՍԱՄՎԵԼ. (Ոտը ուժգին զարկելով հատակին): Սուս, խնայիր մայրիկին, թե չէ՝ գլուխդ քուֆթա կշինեմ: Դե՛, հայրիկ, տուր շուտով:

	 

	ՀԱՅՐԱՊԵՏ. Լավ, լավ, հեռացիր, ես ինքս կուղարկեմ:

	 

	ՍԱՄՎԵԼ. Ուրեմն չես տալիս, է՛լի:

	 

	ՀԱՅՐԱՊԵՏ. Մոտս փող չկա:

	 

	ՍԱՄՎԵԼ. Լավ: Մայրիկ, հեռանանք այս հոտած մթնոլորտից: (Արհամարհանքով դեպի Լազարը): Ըըհ, երես-մերեսին նայեցեք, կասես հուդա ուրբաթ լինի: (Ուզում է գնալ աջ կողմի դռներով, բայց կանգ է առնում, հանկարծ լսելով Ջահանգիրի ձայնը):

	 

	ՋԱՀԱՆԳԻՐ. (Բեմի ետևից բարձրաձայն): Վա՛յ, վա՛յ ջանավարները եկան, վա՛յ խեղդեցին: ( Իսկույն ձայնը կտրվում է):

	 

	(Բեմի ետևում աղմուկ, դղրդոց):

	 

	(Բեմի վրա ընդհանուր շփոթություն):

	 

	 

	 

	ՏԵՍԻԼ 9

	 

	ՆՈՒՅՆՔ, ԽԱԼՖԱՅԱՆ, ՍեՐԺ, ԼԻԶԱ, ՋԱՀԱՆԳԻՐ և չորս անհայտ անձինք բաշլըողներով երեսները ծածկած

	 

	ԽԱԼՖԱՅԱՆ. (Երևում է ձախ կողմի դոների մեջ վերարկուով, գդակը գլխին): Ի՞նչ պատահեց:

	 

	ՍԵՐԺ. (Երևում է աջ կողմի դռների մեջ առանց գլխարկի և վերարկուի): Խեղդում են, ասոծ կա:

	 

	ԼԻՋԱ. (Երևում է աջ կողմի դռների մեջ գլուխը բաց Սերժի հետ): Սերժ, դու մի՛ դուրս գար:

	 

	ՉՈՐՍ ԱՆՀԱՅՏ ԱՆՁԵՐ. (Ներս են խուժում միաժամանակ խորքի դռներից: Նրանցից մեկը բռնած է Ջահանգիրի օձիքը մի ձեռքով, մյուսով ատրճանակը պահած է նրա կրծքին: Ներս մտնելով, անմիջապես զանազան դիրքեր են գրավում, յուրաքանչյուրը բարձրացնելով իր ձեռքի զենքը):

	 

	ԱՌԱՋԻՆ ԱՆՁ. (Զենքը բռնելով Հայրապետի դեմ) Ձեռներդ վեր:

	 

	ԵՐԿՐՈՐԴ ԱՆՁ. Ոչ ոք տեղից չշարժվի:

	 

	ԽԱԼՖԱՅԱՆ.. (Անմիջապես թաքնվում է ձախ կողմի գրասեղանի տակ):

	 

	ՍԵՐԺ (Կկզում է աջ դռների առջև Լիզայի ետևում): Ասոծ կա:

	 

	ԼԱԶԱՐ. ՀԱՅՐԱՊԵՏ (Իսկույն վեր են բարձրացնում իրենց ձեռքերը):

	 

	ԼԻԶԱ. (Վախից սկսում է դողալ, բայց հետաքրքրությունից չի փախչում):

	 

	ԹԱՄԱՐ. (Մի վայրկյան շփոթվում է, հետո զսպում է իրեն և ձեռքերը դնում է մեջքի վրա):

	 

	ՍԱՄՎԵԼ. (Մի վայրկյան կատաղում է, ուզում է հարձակվել հարձակվողների վրա, բայց իշխում է իրեն և ձեռքերը դնելով կողքերին, նայում է սառնորեն):

	 

	ԱՌԱՋԻՆ ԱՆՁ (Հայրապետին): Պահարանի բանալին:

	 

	ԵՐԿՐՈՐԴ ԱՆՁ. (Սամվելին, զենքն ուղղելով նրա կրծքին): Ձեռքերդ վեր:

	 

	ՍԱՄՎԵԼ. Աչքիս վրա, (ձեռքերը բարձրացնում է վեր):

	 

	ՋԱՀԱՆԳԻՐ. (Շնչասպառ, չկարողանալով ազատվել չորրորդ անձի ձեռքից): Ես ասո՞ւմ էի, ասո՞ւմ էի, չէիք հավատում: Դե կերե՛ք:

	 

	ՉՈՐՐՈՐԴ ԱՆՁ. (Իր զենքով սպառնալով Ջահանգիրին): Սուս:

	 

	ՋԱՀԱՆԳԻՐ. (Կուչ գալով): Մեղա աստծու...

	 

	ԱՌԱՋԻՆ ԱՆՁ. (Հայրապետին): Բանալի՜ն, Շո՜ւտ:

	 

	ՀԱՅՐԱՊԵՏ. Բանալի չկա:

	 

	ԼԱԶԱՐ. Հայրիկ, չտաս, (Դողում է):

	 

	ՍԱՄՎԵԼ. Կտա:

	 

	ԱՌԱՋԻՆ ԱՆՁ. (Արագությամբ դուրս է բերում Հայրապետի գրպանից բանալին, միաժամանակ փողամանր, որն իսկույն դնում է իր գրպանը: Մոտենում է երկաթե պահարանին, շարունակ զենքը Հայրապեաի կրծքին բռնած):

	 

	ՉՈՐՐՈՐԴ ԱՆՁ. (Առաջինին): Շտապի՛ր:

	 

	ԹԱՄԱՐ: Դուք ո՞վ եք:

	 

	ԼԱԶԱՐ. Մի՛ խոսիր, մայրիկ:

	 

	ԹԱՄԱՐ. Շատ լավ էլ կխոսեմ: Սրիկաներ, կորե՛ք այստեղից:

	 

	ԵՐՐՈՐԴ ԱՆՁ. Մայրիկ, լավ կլինի, որ դու լռես:

	 

	ԱՌԱՋԻՆ ԱՆՁ. (Աշխատել է պահարանը բաց անել, չի կարողացել: Հայրապետին): Եկ, ինքդ բաց արա:

	 

	ՍԱՄՎԵԼ. Հայրիկ, օգնիր նրանց:

	 

	ՀԱՅՐԱՊԵՏ. Այս ի՞նչ օրենք է, ես իմ ձեռքով իմ փողերը տա՞մ: (Վերցնում է բանալին Առաջին անձից և պահարանը բաց է անում):

	 

	ԱՌԱՋԻՆ ԱՆՁ. (Արագ-արագ պահարանից դուրս է բերում թղթադրամների կապոցներ և գրպանները դնում):

	 

	ՀԱՅՐԱՊԵՏ. Ավազակներ, դուք խղճմտանք չունիք: Ես ձեզ ցույց կտամ, նահանգապետն ու ոստիկանապետն իմ լավ բարեկամներն են:

	 

	ԹԱՄԱՐ. (Կատաղելով): Թողեք, ես դրանց խեղդեմ: (Ուզում է իրոք հարձակվել անհայտներից մեկի վրա):

	 

	ՍԱՄՎԵԼ. (Բռնելով մոր ձեռքը): Մայրիկ, տեղդ կաց: (Ցածր ու խորհրդավոր): Համբերիր մի քիչ: (Բարձր): Է՜յ, լավ դատարկիր այդ սնդուկը, ոսկի էլ կա, չմոռանաս: Այ, այդպես, կեցցե՛ս, մաքրիր:

	 

	ՉՈՐՐՈՐԴ ԱՆՁ. Այժմ բոլորի գրպանները դատարկիր:

	 

	ԱՌԱՋԻՆ ԱՆՁ. (Արագ խուզարկում է Լազարին, վերցնում է փողամանը, դնում է իր գրպանը, մոտենում է Սամվելին):

	 

	ՍԱՄՎԵԼ. Համեցեք բարեկամ, ինչ որ գտնես կեսն ինձ կտաս:

	 

	ՉՈՐՐՈՐԴ ԱՆՁ. Բավական է: Է՛յ, անշարժ կացեք, ոչ մի քայլ, ոչ մի ձայն:

	 

	ԵՐԿՐՈՐԴ ԱՆՁ. (Օդի մեջ բարձրացնելով թղթի մեջ փաթաթած ինչ-որ կլոր բան): Եթե ոչ, կգցեմ, տունը տակնուվրա կլինի:

	 

	ՀԱՅՐԱՊԵՏ. Ռո՛ւմբ, ռո՛ւմբ:

	 

	ԼԱԶԱՐ. Զգո՜ւյշ, զգո՜ւյշ:

	 

	ԽԱԼՖԱՅԱՆ. (Սեղանի տակից): Տունս քանդվելու է:

	 

	ՍԱՄՎԵԼ. (Հարմար վայրկյան որսալով, մի ուժգին հարված է տալիս իր գրպանները խուզարկող Առաջին անձին և ատրճանակր ձեռքից գցում: Ապա դուրս է բերում իր վարտիկի գրպանից մի ատրճանակ և ուղղելով Երկրորդ ու Երրորդ անձերի վրա, գոռում է): Ձեռքներդ ցած:

	 

	ԼԱԶԱՐ. Ի՞նչ ես անում, խելագար:

	 

	ՀԱՅՐԱՊԵՏ. (Դողալով): Ադա, թող կորչեն անզգամները, գիժ...

	 

	ՋԱՀԱՆԳԻՐ. Բաջիս վայ, փորս ծխով լցնելու են:

	 

	ՍԱՄՎԵԼ. (Ավելի կատաղի): Ձեռքներդ ցած:

	 

	ԱՌԱՋԻՆ ԱՆՁ. (Ուզում է փախչել, ատրճանակը թողնելով հատակի վրա):

	 

	ԹԱՄԱՐ. (Բռնելով Առաջին անձի թևերից): Ո՞ւր ես փախչում, ավազակ:

	 

	ՍԱՄՎԵԼ. (Երկրորդ անձին): Դիր այդ ձեռքիդ բանը սեղանի վրա:

	 

	ԵՐԿՐՈՐԴ ԱՆՁ. (Կատարում է Սամվելի հրամանը):

	 

	ՋԱՀԱՆԳԻՐ. Բոմբ է, չմոտենաք,

	 

	ՀԱՅՐԱՊԵՏ. Հեռու կանգնեցեք (Կուչ է գալիս պատի տակ):

	 

	ՍԱՄՎԵԼ. (Չորրորդ անձին): Գցիր ատրճանակդ ցած:

	 

	ՉՈՐՐՈՐԴ ԱՆՁ. (Ուզում է փախչել):

	 

	ՋԱՀԱՆԳԻՐ. Ներողություն, ես քեզ բաց չեմ թողնիլ (Բռնում է երկու ձեռքերով Չորրորդ անձի փեշերից):

	 

	ՍԱՄՎԵԼ. Հայրիկ, դու էլ այն մեկին բռնիր (Երրորդին): Գցիր ձեռքիդ բանը:

	 

	ՀԱՅՐԱՊԵՏ. (Բռնում է չորրորդ անձին):

	 

	ՍԵՐԺ. (Կամաց-կամաց բարձրացնում է գլուխը Լիզայի ետևից): Լիզա, ասոծ կա, ես դրանց պիտի կոտորեմ:

	 

	ՍԱՄՎԵԼ. Ջահանգիր, դռները կողպիր:

	 

	ՋԱՀԱՆԳԻՐ. (Կողպելով խորքի դռները): Հա՛ ջան, հա՛ ջան, Սամվել աղա:

	 

	ՍԱՄՎԵԼ. Ո՞ւր է Խալֆայանը:

	 

	ԽԱԼՖԱՅԱՆ. (Դուրս է գալիս սեղանի տակից): Այստեղ եմ, Սամվել Գերասիմիչ:

	 

	ՍԱՄՎԵԼ. Պահիր այդ սրիկային, մայրիկը հոգնեց:

	 

	ԹԱՄԱՐ. Օհ, նավթի հոտից սիրտս խառնեց, (Առաջին անձին հանձնում է Խալֆայանին):

	 

	ՋԱՀԱՆԳԻՐ. Գնամ շոր չորացնելու չվանը բերեմ, դրանց բոլորի ոտք ու ձեռքը մի լավ կապռտենք:

	 

	ՍԱՄՎԵԼ. Կապռտել հարկավոր չէ, այժմ դրանք անզոր են:

	 

	ԼԱԶԱՐ. (Ջահանգիրին): Գնա ոստիկաններ կանչիր, հանձնենք դրանց նրանց ձեռքը:

	 

	ՍԱՄՎԵԼ. Դու մի՛ խառնվիր, քո բանը չէ:

	 

	ՀԱՅՐԱՊԵՏ, (Շարունակ երկյուղով նայել է սեղանի վրա դրած փաթեթին): Դեռ առաջ, առաջ այդ զահրումարը աչքիցս հեռացրեք: Ոտներս դող է ընկել, Ջահանգիր, վերցրու:

	 

	ՋԱՀԱՆԳԻՐ. (Երկյուղով նայելով փաթեթին): Չէ , աղա, քաչալը ջուր չի մտնիլ, ես դրան մոտեցողը չեմ:

	 

	ՍԱՄՎԵԼ. (Վերցնում է փաթեթը, բաց է անում, նայում է, ժպտում և միջի իրերը տալով Ջահանգիրին): Ա՛ռ, կե՛ր:

	 

	ՋԱՀԱՆԳԻՐ (Ետ է քաշվում): Դե՛ն տար, խաթա է:

	 

	ՍԱՄՎԵԼ. Կեր, ասում եմ:

	 

	ՋԱՀԱՆԳԻՐ. (վախվխելով վերցնում է իրը, նայում է ապշած): Ադա, դա սերկևիլ է խոմ:

	 

	ԱՄԵՆՔԸ. Սերկևի՛լ:

	 

	ՋԱՀԱՆԳԻՐ. Ձեր արև, սերկևիլ, Ա՛յ, տեսեք: (Ածում է սերկևիլը և ծամում):

	 

	ՀԱՅՐԱՊԵՏ. Բա, ես դրանց հոր...

	 

	ՍԱՄՎԵԼ. (Առաջին անձին): Դեհ, այժմ, ինչպես գրպաններդ լցրիր, այնպես էլ դատարկիր:

	 

	ԵՐՐՈՐԴ ԱՆՁ. (Ուզում է փախչել):

	 

	ՋԱՀԱՆԳԻՐ. Հը, հը, ո՛րտեղ ես փախչում: (Բռնում է Երրորդ անձի փեշերից): Սերկևիլ պիտի ուտենք:

	 

	ՍԱՄՎԵԼ. (Առաջին անձին): Դեհ, շուտ, (Ատրճանակը բարձրացնելով):

	 

	ԱՌԱՋԻՆ ԱՆՁ. (Դուրս է բերում գրպանից դրամները և դնում գրասեղանի վրա):

	 

	ՀԱՅՐԱՊԵՏ. Բեր այստեղ, բեր, հալալ քրտինքով աշխատած փողերս: Քիչ էր մնում աչքերս բաց կողոպտվեի: Այստեղ տասներկու հազար հինգ հարյուր ռուբլի փող կա, հանաք մասխարություն չիմանաք (Ուզում է փողերը դնել պահարանի մեջ):

	 

	ՍԱՄՎԵԼ. Ոչ, հայրիկ, դեռ մի՛ վերցնիր այդ փողերը:

	 

	ՀԱՅՐԱՊԵՏ. (Զարմացած): Բա՜հ, ինչո՞ւ:

	 

	ՍԱՄՎԵԼ. Թող մնա գրասեղանի վրա մինչև իմ կարգադրությունը:

	 

	ՀԱՅՐԱՊԵՏ. (Ակամա կատարում է Սամվելի հրամանը):

	 

	ՋԱՀԱՆԳԻՐ. (Վերցրել է հատակի վրա ձգած զենքերը, նայում է և զարմանում): Ասենք այս մեկը ռևոլվերի պես մի բան է, բաս այս մյո՞ւսն ինչ է:

	 

	ԹԱՄԱՐ. Տուր, տեսնեմ ի՞նչ է:

	 

	ՋԱՀԱՆԳԻՐ. (Հրճվանքով): Խանում, սամովարի կռա՞ն է:

	 

	ԱՄԵՆՔԸ. Սամովարի կռան:

	 

	ՋԱՀԱՆԳԻՐ. Իսկ և իսկ (Բարձրացնում է օդի մեջ):

	 

	ՍԵՐԺ. (Մոտենում է ու նայում): Ասոծ կա, սամովարի կռան:

	 

	ՋԱՀԱՆԳԻՐ. Մին սպասեցեք տեսնեմ դա ո՛վ է (Մոտենում է, Երրորդ անձի բաշլղը հեռացնում երեսից): Աղա, դա մեր զարգարանցի Ղուկասն է խո:

	 

	ԹԱՄԱՐ. Մեր առաջվա խոհարա՞րը:

	 

	ԼԻԶԱ. Որին հայրիկը դո՛ւր՛ս արավ: Նա է, մամա:

	 

	ՋԱՀԱՆԳԻՐ. Ադա, անօրեն, դու ո՞ր օրից ես անարխիստություն անում:

	 

	ՍԱՄՎԵԼ. Սպասեցեք, տեսնենք մյուսները ովքեր են: (Բաց է անում Երկրորդ անձի երեսը):

	 

	ՋԱՀԱՆԳԻՐ. (Նայելով Երկրորդ անձին): Ադա՛, դա էլ մեր առաջվա դռնապանն է:

	 

	ԱՄԵՆՔԸ. Ղահրիմա՞նը:

	 

	ՉՈՐՐՈՐԴ ԱՆՁ. (Ընդհանուր շփոթությունից օգտվելով, բաց է անում խորքի դռները ու փախչում):

	 

	ՍԵՐԺ. (Ձեռքերն իրարու զարկելով): Խը՛ խը՛ խը՛, ասոծ կա խը՛ խը՛:

	 

	ՍԱՄՎԵԼ. Իսկ գլխավորն ո՞վ է: (Բաց է անում Առաջին անձի երեսը):

	 

	ԱՌԱՋԻՆ ԱՆՁ. Գլխավորը ես չեմ, աղա, գլխավորը փախավ:

	 

	ԼԱԶԱՐ. Մեր գործարանի կաչեգարը:

	 

	ՋԱՀԱՆԳԻՐ. Ադա, Փարսադան, դու է՞լ:

	 

	ԱՌԱՋԻՆ ԱՆՁ. Տեսնում ես է՛լի:

	 

	ՀԱՅՐԱՊԵՏ. (Բարկությունից կոմիքական շարժումներ անելով): Վայ ես ձեր հոր գերեզմանում շուն թաղեմ: Լիրբ անիրավներ, հացս կերել եք, հերիք չէ, կողոպտո՞ւմ էլ եք ինձ: Լազար, կանչիր պրիստավին, բոլորին բանտ ուղարկիր: Երեքին էլ պիտի կախ տալ:

	 

	ԵՐԵՔ ԱՆՁԵՐ. (Միասին): Աղա, ներիր, ղալաթ ենք արել:

	 

	ԱՌԱՋԻՆ ԱՆՁ. Մենք չէինք ուզում, այն փախչողը մեզ սովորեցրեց, ներիր:

	 

	ՀԱՅՐԱՊԵՏ. Չէ, չէ, ներել-մերել չկա, կամ կախաղան, կամ Սիբիր:

	 

	ԼԱԶԱՐ. Պետք է ժանդարմերիային հանձնել, (Ուզում է գնալ խորքի դռներով):

	 

	ԽԱԼՖԱՅԱՆ. Ես էլ կարծում եմ, պետք է հանձնել:

	 

	ՍԵՐԺ. Պետք է, ասոծ կա, պետք է:

	 

	ՍԱՄՎԵԼ. Կացե՛ք, ոչ ոք այստեղ իրավունք չունի կարգադրություն անելու: Դրանց դատավորը ես եմ: Հեռո՛ւ քաշվեցեք:

	 

	ՋԱՀԱՆԳԻՐ. Կախ է տալու երեքին էլ:

	 

	ՍԱՄՎԵԼ. Դեհ, տեղ ազատեցեք դատարանի համար: Ջահանգիր, այն գրասեղանը մեջտեղ բեր: Հեռու քաշվեցեք:

	 

	ՋԱՀԱՆԳԻՐ. (Խալֆայանի օգնությամբ գրասեղաններից մեկը բերում է դնում բեմի կենտրոնում: Երեք անձանց): Ըհ, ես ձեզ մարդ ասողին:

	 

	ԱՄԵՆՔԸ. (Քաշվում են պատի տակ):

	 

	ՍԱՄՎԵԼ. Բեր այստեղ երեք աթոռ: Այդպես: (Նստում է մեջտեղի աթոռի վրա երեսը դեպի հասարակությունը): Մայրիկ, եկ աջ կողմումս նստիր: Այդպես: Լիզա, դու էլ ձախ կողմումս նստիր: Հիանալի՜: Ես նախագահ եմ, դուք դատավորներ: Կգա ժամանակ, որ մեր դատավորները կանայք կլինեն: Թող ասեն, որ առաջ կանանց այդ իրավունքը տվեց Սամվել Շարբաբչյանը:

	 

	ՍԵՐԺ. Հետաքրքրական է: Ասոծ կա, շատ հետաքրքրական: Լավ է, որ երեկույթ չգնացի:

	 

	ՍԱՄՎԵԷ. Լսեցե՛ք, դատավորներ: Ինչ որ վճռենք պետք է սրբությամբ կատարվի: Հայրիկ, դու գանգատավոր ես, կանգնիր քո երկաթե սնդուկի մոտ, քո պատվավոր տեղն այնտեղ է:

	 

	ՀԱՅՐԱՊԵՏ. Ադա, թող այդ օյինբազությունը:

	 

	ՍԱՄՎԵԼ. Տեղդ կանգնիր:

	 

	ՀԱՅՐԱՊԵՏ. (Գլուխը թափահարելով, կանգնում է երկաթե սնդուկի մոտ):

	 

	ՍԱՄՎԵԷ. Խալֆայան, դու քարտուղար ես: Գրիչ ու թուղթ վերցրու, նստիր մյուս սեղանի քով, Այսպես: (Լազարին): Հըհ, հոտած Ղազա՞ր, քե՞զ ինչ տոն կսազի: Հա, չէ՞ որ դու իրավաբան ես: Դու դատախազ եղիր: Գոնե մի անգամ կյանքումդ քո մասնագիտությունը գործ դիր: Երես-մերեսին մտիկ արեք, քացա՛խ... թյո՛ւ: Նստիր:

	 

	ԼԱԶԱՐ. Ազատիր մեզ այդ կոմեդիայից:

	 

	ՍԱՄՎԵԼ. Նստիր:

	 

	ԼԱԶԱՐ. (Ակամա նստում է):

	 

	ՍԵՐԺ. Խի՛ խի՛ խի՛, ասոծ կա:

	 

	ՍԱՄՎԵԼ. (Սերժին): Հա, պիմպեռլե՞, քեզ էլ պիտի դեր տալ: Լավ, դու էլ սուդեբնիյ պրիստավ դարձիր: Բեղերին մտիկ արեք, բեղերին... Ե՛ղկ:

	 

	ՋԱՀԱՆԳԻՐ. (Մեկուսի): Ձեր արևը, շատ մազալու բան է դուրս գալիս:

	 

	ՍԱՄՎԵԼ. (Հանդիսավոր): Մեղադրյալներ, առաջ եկեք:

	 

	ՋԱՀԱՆԳԻՐ. (Երեք անձանց): Առաջ եկեք, սուդիան է հրամայում:

	 

	ԵՐԵՔ ԱՆՁԻՆՔ. (Առաջ են գալիս):

	 

	ՍԱՄՎԵԼ. (Առաջին անձին): Դու ինչո՞ւ համար ես ավազակություն սկսել:

	 

	ԱՌԱՋԻՆ ԱՆՁ. Քաղցած եմ, աղա Սամվել:

	 

	ՍԱՄՎԵԼ. Քանի՞ Ժամանակ է, որ քաղցած ես:

	 

	ԱՌԱՋԻՆ ԱՆՁ. Երեք ամիս է:

	 

	ՍԱՄՎԵԼ. Ընտանիք ունե՞ս:

	 

	ԱՌԱՋԻՆ ԱՆՁ. Մայր, կնիկ և երեք երեխա:

	 

	ՍԱՄՎԵԼ. Քարտուղար, արձանագրիր (Դառնալով Երկրորդ անձին): Էյ, դռնապան, դո՞ւ ինչ կասես:

	 

	ԵՐԿՐՈՐԴ ԱՆՁ. Աղա, երեք շաբաթ է ծովի ափում փտած խնձոր եմ հավաքում ու նրանով կերակրվում:

	 

	ՍԱՄՎԵԼ. Պսակվա՞ծ ես:

	 

	ԵՐԿՐՈՐԴ ԱՆՁ. Ո՛չ, աղա:

	 

	ՍԱՄՎԵԼ. Աֆարիմ: Ծնողներ ունի՞ս:

	 

	ԵՐԿՐՈՐԴ ԱՆՁ. Հրամանքս, աղա, պառավ հայր ու մայր ու մեկ էլ մի չոլախ քույր:

	 

	ՍԱՄՎԵԼ. Քարտուղար, արձանագրիր: (Դառնալով Երրորդ անձին): Հիմա, դո՛ւ ասա, խոհարար, ինչո՞ւ ես ավազակություն անում:

	 

	ԵՐՐՈՐԴ ԱՆՁ. Աղա, առաջին անգամն է, մորս գերեզմանը վկա:

	 

	ՍԱՄՎԵԼ. Քաղցա՞ծ ես:

	 

	ԵՐՐՈՐԴ ԱՆՁ. Չէ՛, աղա, երեկ ուզում էի ինձ ծովը գցել կերածս մարսելու համար:

	 

	ՍԱՄՎԵԼ. Քարտուղար, այդ էլ արձանագրիր: (Դառնալով Առաջին անձին): Ինչո՞ւ ես քաղցած:

	 

	ԱՌԱՋԻՆ ԱՆՁ. Անգործ եմ, աղա: Ձեր կառավարիչն ինձ դուրս արավ:

	 

	ՍԱՄՎԵԼ. Ինչո՞ւ ուրիշ տեղ չես մտնում:

	 

	ԱՌԱՋԻն ԱՆՁ. Հինգ ամիս է դռնե դուռ ընկած, ոչ ոք տեղ չի տալիս ինձ:

	 

	ՍԱՄՎԵԼ. (Դառնալով Երկրորդ անձին): Հիմա, դո՛ւ խոսիր:

	 

	ԵՐԿՐՈՐԴ ԱՆՁ. Աղա, հինգ տարի շան պես հավատարիմ պահել, պահպանել եմ այս տունը: Մի ասեղ չեն տարել այստեղից: Մի օր աստված ինձ քոռացրեց, եկան ձեր սամովարը գողացան: Մեծ աղան ասաց, «դու ես գողացել» և ինձ դուրս արավ: Հիմա որտե՞ղ գնում եմ, վկայական են ուզում: Լազար աղան չի տալիս:

	 

	ԼԱԶԱՐ Ես գողերին վկայական չեմ տալիս:

	 

	ՍԱՄՎԵԼ. Լավ: (Դառնալով երրորդ անձին): Դո՞ւ ինչու ես անգործ:

	 

	ԵՐՐՈՐԴ ԱՆՁ. Մեծ խանումն ինձ ուզեց պահել, մեծ աղան չուզեց: Տասնհինգ տարի պովարություն եմ արել, մի կոպեկ գողացած չեմ: Չորս ամիս չծառայած, մեծ աղան ասաց. «դու բողկը թանկ ես առնում» և դուրս արավ, հախս էլ կտրեց:

	 

	ՍԱՄՎԵԼ. (Հայրապետին): Ճշմարի՞տ է ասում, պարոն գանգատավոր:

	 

	ՀԱՅՐԱՊԵՏ. (Երրորդ անձին): Անզգամ, մենակ բողկը չէ, դու տավարի մսի գրվանքի վրա էլ մի-մի կոպեկ ավելացնում էիր քո հաշիվներում:

	 

	ՍԱՄՎԵԼ. Բավական է: Քննությունը վերջացավ: Ահա դատարանի վճիռը: — Հայրիկ, այդ սեղանի վրա դրած փողերից դու քո ձեռքով դրանցից ամեն մեկին կտաս հինգ հարյուր ռուբլի:

	 

	ՋԱՀԱՆԳԻՐ. (Մեկուսի): Բա, քո աղիս տղա, ափսոս, որ ես դրանց հետ չէի:

	 

	ՀԱՅՐԱՊԵՏ. Ինչե՞ր ես դուրս տալիս, ադա՛: (Փողերը վերցնում է սեղանի վրայից):

	 

	ԼԱԶԱՐ. Կատարյալ գիժ է:

	 

	ՍԱՄՎԵԼ. Սպասիր: հայրիկ, թող այդ փողերը, ապա թե ոչ, տեսնո՞ւմ ես: (Ցույց է տալիս ոևոլվերր): Դատը դեռ չի վերջացել: Այո, հինգ-հինգ հարյուր ռուբլի կտաս ամեն մեկին և մի լավ էլ կհյուրասիրես, անշուշտ քաղցած են:

	 

	ՀԱՅՐԱՊԵՏ. Քաղցած մարդը ռևոլվեր չի ունենալ:

	 

	ԱՌԱՋԻՆ ԱՆՁ. Այն փախչողը տվեց ինձ ռևոլվերը, աղա:

	 

	ԵՐՐՈՐԴ ԱՆՁ. Իսկ ինձ սամովարի կռանը:

	 

	ՋԱՀԱՆԳԻՐ. (Երկրորդ անձին) Քեզ էլ սերկևի՞լը:

	 

	ԵՐԿՐՈՐԴ ԱՆՁ. Հրամանքս, մեզ խելքից հանողը այն փախչողն էր:

	 

	ՍԱՄՎԵԼ. (Դառնալով երեք անձանց): Եվ որովհետև դուք լսել եք այդ սրիկային, ուստի երեք օր ձեզ կբանտարկեմ մեր ախոռատանը: Այո, այո, որքան էլ մարդ քաղցած լինի է ավազակություն չպիտի անի: Լսեցի՞ք: Այս է շառլատանի դատավճիռը: (Դառնալով Թամարին): Համաձա՞յն ես:

	 

	ԹԱՄԱՐ. Համաձայն եմ:

	 

	ՍԱՄՎԵԼ. Դու արդար դատավոր ես (Դառնալով Թամարին): Համաձա՞յն ես:

	 

	ԼԱԶԱՐ. Հինգ հարյուր ռուբլին ամեն մեկին շատ է:

	 

	ՍԱՄՎԵԼ. Դու Ժլատ դատավոր ես:

	 

	ԼԱԶԱՐ. (Ուրախ): Համաձայն եմ, համաձայն եմ:

	 

	ՋԱՀԱՆԳԻՐ. Ես էլ համաձայն եմ:

	 

	ՍԵՐԺ. Ես էլ, ասոծ կա:

	 

	ԼԱԶԱՐ Ես բողոքում եմ այդ անիրավության դեմ:

	 

	ՍԱՄՎԵԼ (Վերկենալով): Ո՞ւմ պիտի բողոքես, պարոն դատախազ, մեզանից ավելի բարձր դատաստան չկա քեզ համար:

	 

	ԹԱՄԱՐ. (Վերկենալով): Օրհնվիր, որդի, քո սիրտը ոսկի է:

	 

	ԱԱՄՎԵԼ. Հայրիկ, դեհ տուր դրանց փողերը:

	 

	ՀԱՅՐԱՊԵՏ. (Տալիս է երեք անձերից յուրաքանչյուրին տասը ռուբլի): Առեք, կորեք, սրիկաներ, քանի որ ոստիկանություն չի եկել:

	 

	ՍԱՄՎԵԼ. Ներողություն, հայրիկ, տասը ռուբլի չէ, այլ ամեն մեկին հինգ հարյուր ռուբլի: Օրենքը պետք է կատարել: Չկատարողը կպատժվի:

	 

	ԼԱԶԱՐ. Ես այդ տասական ռուբլին էլ չեմ թողնիլ տալու:

	 

	ՍԱՄՎԵԼ. Դու ձայնդ կտրիր: Մի՛ կատաղեցնեք ինձ, ապա թե ոչ տեսնում եք: (Դուրս է բերում գրպաններից երկու ատրճանակներ և ուղղում է մեկը Հայրապետի, մյուսը Լազարի կրծքին): Դեհ, շուտ:

	 

	ԼԱԶԱՐ. § Երկյուղից կուչ են գալիս:

	 

	ՀԱՅՐԱՊԵՏ

	 

	ԹԱՄԱՐ. Աման, մի՛ անիր, Սամվել:

	 

	ՀԱՅՐԱՊԵՏ. (Վերցնում է 300 ռուբլի և տալիս է երեք անձերին): Առեք, մի հարյուրական ռուբլին էլ շատ-շատ է: (Սակայն, դեռ չտված, մի հատ հարյուրանոց ետ է վերցնում): Բայց երկուսն էլ բավական է երեքիդ:

	 

	ՍԱՄՎԵԼ. Ըհ, անուղղելի չարչի, (ռևոլվերները դնում է գրպանները):

	 

	ԱՌԱՋԻՆ ԱՆՁ. Աղա, մի նեղանար, այսքանն էլ շատ է մեզ համար: (Վերցնում է 200 ռուբլին Հայրապետից):

	 

	ԵՐԿՐՈՐԴ ԱՆՁ. Շատից էլ շատ է:

	 

	ԵՐՐՈՐԴ ԱՆՁ. Աստված ձեզ երկու ձեռքով տա փոխարենը:

	 

	ԼԱԶԱՐ. Ես չեմ կարող դիմանալ այդ խայտառակությանը: Ջահանգիր, պրիստավին կանչիր:

	 

	ՋԱՀԱՆԳԻՐ. (Ցույց տալով Սերժին): Այ պրիստավը:

	 

	ԱԵՐԺ. Ասոծ կա:

	 

	ԼԱԶԱՐ. Անիրավներ, անիրավներ: (Գնում է աջ կողմի դռներով):

	 

	ՀԱՅՐԱՊԵՏ. (Մնացյալ փողերը շտապով ժողովել է ու փակել սնդուկում): Գնամ, կորչեմ այստեղից, թե չէ, ո՞վ գիտե, էլ ինչ օյիններ կբերի գլխիս: (Գնում է աջ կողմի դռնեով):

	 

	ՍԱՄՎԵԼ. Ջահանգիր, ձեռաց մի սեղան բաց արա, ես ուզում եմ հենց այստեղ այս տղերանց հետ մի լավ քեֆ աներ: Մայրիկ, ինչ որ տանն ունիս, ուղարկիր այստեղ: Դրանք երևելի տղերք են, դու չես իմանում:

	 

	ՋԱՀԱՆԳԻՐ. (Սեղան պատրաստելով): Բայց սամովարի կռանով և սերկևիլով լեզիս փորս գցեցին:

	 

	ԽԱԼՖԱՅԱՆ. Ինձ թույլ կտաք հեռանալու:

	 

	ՍԱՄՎԵԼ. Ո՛չ, պարոն հաշվապահ, դուք պիտի ծառայեք դրանց ինչպես սպասավոր:

	 

	ԽԱԼՖԱՅԱՆ. (Վրդովման շարժումն է անում):

	 

	ՍԱՄՎԵԼ. Մայրիկ, ի՞նչ ես կանգնել և խեթ-խեթ մտիկ անում ինձ:

	 

	ԹԱՄԱՐ. Ոչինչ, որդի, դու ինձ հիշեցրիր իմ հանգուցյալ եղբորը: Նա էլ քեզ պես էր, նրան էլ Շառլատան էին անվանում: Ես կուղարկեմ, ինչ-որ հարկավոր է, (Գնում է աջ կողմի դռներով):

	 

	ՍԵՐԺ. Լիզա, ասոծ կա, ես շատ ուրախ եմ, որ երեկույթի չգնացինք: Այս շատ օրժինալ է: Բայց, ֆի , նավթի հոտ է փչում դրանցից, ասոծ կա:

	 

	ՍԱՄՎԵԼ. Քիչ խոսիր: Գնա ջութակդ վերցրու, դու մեր սազանդարը կլինես: Մի բայաթի ածիր, տեսնենք:

	 

	ՍԵՐԺ. Լիզա, ի՞նչ կասես, ասոծ կա:

	 

	ԼԻԶԱ. Գնանք, նվագենք, (Գնում է աջ կողմի դռներով):

	 

	ՍԵՐԺ. Գնանք (Հետևում է Լիզային):

	 

	ԱՌԱՋԻՆ ԱՆՁ (Աչքերի արցունքը սրբելով): Սամվել աղա:

	 

	ԵՐԿՐՈՐԴ ԱՆՁ. (Հուզված): Աղա՛, թող արա, որ փեշերդ համբուրեմ:

	 

	ԵՐՐՈՐԴ ԱՆՁ. Դու իմ չոլախ քրոջն ազատեցիր տանջանքից:

	 

	ԱՌԱՋԻՆ ԱՆՁ. Օրհնվի քո ծնունդը:

	 

	ՍԱՄՎԵԼ. Լավ, նստեցե՛ք: Բայց երդվեցեք, որ այսուհետն այլևս այն փախչողի նման ավազակների խոսքը չեք լսիլ: (Բեմի ետևից լսվում է պիանինոյի և ջութակի նվագ):

	 

	ԵՐԿՐՈՐԴ ԱՆՁ. Նրա տունը քանդվի, ուզում էր, որ մեզ շների պես կախ տային:

	 

	ՍԱՄՎԵԼ. Երդվեցե՛ք:

	 

	ԵՐԵՔ ԱՆՁԵՐ. (Միասին): Երդվում ենք Քրիստոսի խաչով:

	 

	ՍԱՄՎԵԼ. Դե, կանչեցեք. «Կեցցե Շառլատանը»:

	 

	ԵՐԵՔ ԱՆՁԵՐ. (Միասին): Կեցցե՛ Սամվել աղան, կեցցե:

	 

	ՋԱՀԱՆԳԻՐ. Ադա, հափ, հափ, հուռռա: (Չըրթմա է զարկում ու պարում):

	 

	ՎԵՐՋ

